Title: ประกาศองค์การบริหารส่วนตำบลบางกระทึก เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับการจัดระบบข้อมูลข่าวสารส่วนบุคคลของหน่วยราชการส่วนท้องถิ่น

ประกาศองค์การบริหารส่วนตำบลบางกระทึก

ประกาศองค์การบริหารส่วนตำบลบางกระทึก
เรื่อง
การดำเนินการตามพระราชบัญญัติข้อมูลข่าวสารของราชการ
พ.ศ.
๒๕๔๐ เกี่ยวกับการจัดระบบข้อมูลข่าวสารส่วนบุคคล
ของหน่วยราชการส่วนท้องถิ่น[๑]

ด้วยพระราชบัญญัติข้อมูลข่าวสารของราชการ พ.ศ.
๒๕๔๐ มาตรา ๒๓ (๓) กำหนดให้หน่วยงานของรัฐจัดให้มีการพิมพ์ในราชกิจจานุเบกษา
และการตรวจสอบ แก้ไขให้ถูกต้องอยู่เสมอเกี่ยวกับการจัดระบบข้อมูลข่าวสารส่วนบุคคล
คือ ประเภทบุคคลที่มีการจัดเก็บข้อมูลไว้ ประเภทของระบบข้อมูลข่าวสารส่วนบุคคล
ลักษณะของการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

เพื่อปฏิบัติตามพระราชบัญญัติข้อมูลข่าวสารดังกล่าว
องค์การบริหารส่วนตำบลบางกระทึก อำเภอสามพราน จังหวัดนครปฐม
จึงได้จัดระบบข้อมูลข่าวสารส่วนบุคคลขององค์การบริหารส่วนตำบลบางกระทึก ดังนี้
๑. ประเภทของบุคคลที่มีการจัดเก็บข้อมูลไว้
๑.๑ พนักงานส่วนตำบล
สังกัดองค์การบริหารส่วนตำบลบางกระทึก
๑.๒ ลูกจ้างประจำ
สังกัดองค์การบริหารส่วนตำบลบางกระทึก
๑.๓ พนักงานจ้าง
สังกัดองค์การบริหารส่วนตำบลบางกระทึก
๑.๔ นายกองค์การบริหารส่วนตำบลบางกระทึก
ผู้ช่วยผู้บริหาร นายกองค์การบริหารส่วนตำบลบางกระทึก
และสมาชิกสภาองค์การบริหารส่วนตำบลบางกระทึก
๒. ประเภทของระบบข้อมูลข่าวสารส่วนบุคคล
๒.๑ สมุดประวัติ ก.พ. ๗
๒.๒ ทะเบียนประวัติลูกจ้างประจำ พนักงานจ้าง
๒.๓
ทะเบียนประวัตินายกองค์การบริหารส่วนตำบลบางกระทึก ผู้ช่วยผู้บริหารนายกองค์การบริหารส่วนตำบล
สมาชิกสภาองค์การบริหารส่วนตำบลบางกระทึก
๓. ลักษณะการใช้ข้อมูลตามปกติ
ใช้ในการบริหารงานบุคคลขององค์การบริหารส่วนตำบลบางกระทึก
๔. วิธีการขอตรวจดูข้อมูลข่าวสารของเจ้าของข้อมูล
๔.๑
กรอกแบบขอตรวจสอบข้อมูลส่วนบุคคลต่อเจ้าหน้าที่ผู้รับผิดชอบ
๔.๒ ผู้มีอำนาจขององค์การบริหารส่วนตำบลบางกระทึก
ได้แก่ นายกองค์การบริหารส่วนตำบลบางกระทึก ผู้รักษาราชการแทน
หรือเจ้าหน้าที่ผู้รับมอบหมายเป็นผู้พิจารณาอนุญาตหรืออนุมัติ และเจ้าหน้าที่ผู้รับผิดชอบจะดำเนินการต่อไป
๕. วิธีการขอแก้ไขเปลี่ยนแปลงข้อมูล
๕.๑ ขอเปลี่ยนแปลงแก้ไขวัน เดือน ปีเกิด
ของพนักงานส่วนตำบลและลูกจ้าง
ปฏิบัติตามระเบียบสำนักนายกรัฐมนตรีว่าด้วยการขอแก้ไขวัน เดือน ปีเกิด
ในทะเบียนประวัติข้าราชการ พ.ศ. ๒๕๓๗
๕.๒ การแก้ไขเพิ่มเติมรายการในแฟ้มประวัติ ก.พ. ๗
มีแนวปฏิบัติ ดังนี้
๑) การผ่านการอบรม ดูงาน
และการได้รับเครื่องราชอิสริยาภรณ์ แจ้งการเปลี่ยนแปลง หรือเพิ่มเติมโดยสำเนาหลักฐานที่เกี่ยวข้อง
ให้องค์การบริหารส่วนตำบลบางกระทึก จำนวน ๒ ชุด
๒) การเพิ่มวุฒิการศึกษา
ให้หลักฐานสำเนาประกาศนียบัตร ปริญญาบัตร และสำเนาใบแสดงผลการศึกษา จำนวน ๒ ชุด
๓) การเปลี่ยนชื่อตัว ชื่อสกุล
ให้แจ้งการเปลี่ยนแปลง โดยแนบสำเนาเอกสารหลักฐานใบเปลี่ยนชื่อตัว ชื่อสกุล
พร้อมกับแนบ ทร. ๑๔ (สำเนาทะเบียนบ้าน) จำนวน ๒ ชุด
๔) การเพิ่มรายการอื่นๆ เช่น
การได้รับคัดเลือกเป็นพนักงาน อบต./ลูกจ้างดีเด่นฯ ให้ส่งสำเนาใบประกาศหรือหลักฐานอื่นๆ
จำนวน ๒ ชุด
๖. แหล่งที่มาของรัฐบาล
๖.๑ เจ้าของประวัติ
๖.๒ คำสั่งแต่งตั้งโยกย้าย และคำสั่งอื่นๆ
ของต้นสังกัด
๖.๓ ผลการเลือกตั้ง และแต่งตั้ง

ประกาศ
ณ วันที่ ๑๘ ธันวาคม พ.ศ. ๒๕๔๙
ถาวร
ประทุมเงิน
นายกองค์การบริหารส่วนตำบลบางกระทึก

โสรศ/ผู้จัดทำ
๒๗
มีนาคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๓๐ ง/หน้า ๔๗/๑๖ มีนาคม ๒๕๕๐